Per Clausen (EL), 2008-02-05:
Nu er det selvfølgelig meget sympatisk, at man kan få mulighed for at skrive under på aftaler, andre har indgået.
Det er sådan set ikke så ualmindeligt i Folketinget, at nogle partier får tilbud om at være med i nogle forlig og aftaler, som de ikke var en del af.
Men det, der er et interessant spørgsmål her, er jo, hvad det betyder i praksis, hvis man tilslutter sig den aftale, som forligspartierne har indgået.
Min klare fornemmelse er, at det ikke betyder noget som helst andet, end at Dansk Folkeparti og Det Radikale Venstre får det lidt rarere sådan med sig selv og deres omgivelser.
For realiteten er jo, at det, så vidt jeg har forstået, bliver forligspartierne, der også efterfølgende afgør, hvad der skal komme ud af den her undersøgelse, og ikke et andet flertal i Folketinget.
Når jeg synes, det er værd at hæfte sig en lille smule ved, er det jo, fordi der fra både Dansk Folkepartis side og Det Radikale Venstres side klart blev tilkendegivet, at man ikke havde truffet nogen afgørelse om, hvorvidt det skulle være en både bil- og togforbindelse eller kun en togforbindelse, hvorimod Venstre jo har truffet beslutningen.
Og så er der jo, på trods af at hr. Johs. Poulsen har fået undersøgt begge dele, meget stor sandsynlighed for, at det ender med at blive en bilforbindelse, fordi Det Radikale Venstre i den her sag har valgt at alliere sig med dem, man har.
Ellers vil jeg om selve indholdet i det her forslag sige, at den oprindelige reaktion på den her snak om en Kattegatforbindelse jo var, at det i mange år har været sådan lidt en stående vittighed, at når man var færdig med at plastre hele Jylland til med motorveje, kunne man gå i gang med at bygge en hen over Samsø.
Så min umiddelbare reaktion var, at det nok bare var i afdelingen for kuriositeter.
Til gengæld må man så sige, at det er ganske spændende med den udvikling, der har været, når man nu tilhører et parti, der ofte kommer med forslag, som andre karakteriserer som lidt kuriøse, altså at ting godt meget hurtigt kan gå fra at være en kuriositet til at være et forslag, man diskuterer sagligt og seriøst.
Han mener så, at der er håb forude for lufthavnen alligevel, og det skal han vel håbe.
Men det synes jeg faktisk er en vigtig ting.
Det, der bare er meget afgørende - set ud fra vores synspunkt - er, at vi ser på det her i en miljømæssig og forureningsmæssig sammenhæng og i forhold til CO2.
Der er jo ingen tvivl om, at hvis man kun byggede en togforbindelse - jeg har det lidt ligesom Venstres ordfører, at jeg godt tør forudsige enkelte ting i forbindelse med sådan en undersøgelse ville det betyde et meget klart skift i transportform væk fra biler over mod den kollektive trafik.
Og det ville, sammenholdt med at en sådan togforbindelse ville være i stand til i hvert fald at erstatte en meget stor del af den indenrigsflyvning, der er tilbage i Danmark, betyde en klart gunstig udvikling for vores CO2-udslip.
Det er jeg ikke i tvivl om.
Men realiteten er, at hvis der så sker det, som traditionelt sker i den slags sammenhænge, altså at man får et voldsomt trafikspring, altså øger trafikken ganske væsentligt, så får man den modsatte konsekvens.
Så Enhedslisten er sådan set stadig væk af den opfattelse, at SF's beslutningsforslag ville være den klogeste ting at træffe en eller anden afgørelse om, fordi det ligesom har det udgangspunkt, at det handler om at sikre en CO2-reducerende forbindelse, og det synes vi faktisk er en vigtig ting.
Men det er da klart, at hvis der er i udvalgsarbejdet kunne vise sig muligheder for, at man kan forøge sin indflydelse i den videre proces ved at tilslutte sig noget, som nogle forligspartier har aftalt, er det selvfølgelig en mulighed, der er værd at overveje.
Men altså, betingelsen for, at det er værd at overveje, er jo, at det gør en forskel i praksis; ellers kan det være lige meget.